text: Vil skabe turist-job ved Vadehavet
  16 februar 2012 kl. 14.50
  Nu skal der satses ti millioner kroner på at få turister til Vadehavet, uden at de ødelægger naturen.
  Regeringerne i Danmark, Tyskland og Holland skal med million-støtte fra EU i fællesskab udvikle Vadehavet til et område for særlig bæredygtig turisme.
  - Projektet skal demonstrere, hvordan den beskyttede og unikke natur skal skabe grundlag for bæredygtig vækst, kulturel identitet og udvikling af nye former for turisme, hedder det i oplægget.
  Hensigten er at skabe nye job inden for turisme, og samtidig skal naturen beskyttes.
  Vadehavs-regionen i de tre lande tiltrækker hvert år 70 millioner turister.
  Projektet hedder PROWAD - Protect and Prosper. Det består af markedsanalyser og udvikling af idéer til nye attraktioner ved Vadehavet, som er bæredygtige og af høj kvalitet.
  Projektet skal blandt andet danne baggrund for en stor ministerkonference mellem Danmark, Tyskland og Holland om styrkelse af Vadehavet i 2013.
  